ORDE do 18 de novembro de 2010 pola que se fai pública a ampliación dos importes existentes para a concesión das axudas previstas na Orde do 18 de marzo de 2010, pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento no ámbito da Comunidade Autónoma de Galicia, e se procede á súa convocatoria para o ano 2010.
CONSELLERÍA DE TRABALLO E BENESTAR — III. OUTRAS DISPOSICIÓNS — 25/11/2010

A Orde do 18 de marzo de 2010 pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento no ámbito da Comunidade Autónoma de Galicia e se procede á súa convocatoria para o ano 2010, establece no seu artigo 38º.2 que os créditos estimados que financian os programas contidos na orde poderán ser incrementados ou minorados en función das solicitudes que se presenten e das axudas e subvencións que efectivamente se concedan e como consecuencia da asignación ou da redistribución de fondos finalistas para o financiamento dos programas de fomento do emprego, coas limitacións que puideren establecerse na Conferencia Sectorial de Asuntos Laborais ou as disposicións aplicables ás axudas e subvencións cofinanciadas polo Fondo Social Europeo, nos supostos e nas condicións previstas nos artigos 30º e 31º do Decreto 11/2009, do 8 de xaneiro, polo que se aproba o
Regulamento da Lei 9/2007, do 13 de xuño, de subvencións de Galicia.
En consecuencia, existindo remanentes de fondos finalistas noutros programas incardinados dentro do mesmo bloque A programas de fomento do emprego da Orde TIN/687/2010, do 12 de marzo, BOE do 20 de marzo, pola que se distribúen territorialmente para o exercicio económico do 2010 para a súa xestión polas Comunidades Autónomas con competencias asumidas, subvencións do ámbito laboral financiadas con cargo aos orzamentos xerais do Estado e que, de acordo co seu artigo 5º, se poden ordenar e redistribuír segundo as necesidades de xestión das comunidades autónomas, entre os programas do mesmo bloque.
Como queira que a dita modificación orzamentaria afecta os importes dos créditos inicialmente previstos para o financiamento das citadas axudas e subvencións, procede ditar esta orde de ampliación, en cumprimento do disposto nos preceptos anteriormente citados e na disposición adicional cuarta da Orde do 18 de marzo de 2010.
Por todo o exposto e no uso das facultades que me foron conferidas,
DISPOÑO:
Artigo 1º
Amplíase o importe total dos créditos para o financiamento das axudas previstas na Orde 18 de marzo de 2010, pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento no ámbito da Comunidade Autónoma de Galicia e se procede á súa convocatoria para o ano 2010, nunha contía de 700.000  na aplicación orzamentaria 12.04.322A.460.2 e de 100.000  na aplicación orzamentaria 12.04.322A.481.0, en ambos os casos no código de proxecto 2001 14 440.
Artigo 2º
Esta modificación non afecta o prazo establecido na referida orde para a presentación de solicitudes.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de novembro de 2010.
Beatriz Mato Otero
Conselleira de Traballo e Benestar